ไฟแนนซ์ทูเดย์
&#8220;ผู้ประกอบอาชีพคิดถึงรายได้ มืออาชีพคำนึงถึงคุณภาพมาตรฐาน&#8221;
21 ส.ค. 2554

“ผู้ประกอบอาชีพคิดถึงรายได้ มืออาชีพคำนึงถึงคุณภาพมาตรฐาน”
...ประชุมผู้ถือหุ้นเมื่อวันศุกร์ที่ 22 เม.ย.ที่ผ่านมา ที่ประชุมผู้ถือหุ้นมีมติเห็นชอบตามที่กระทรวงการคลังเสนอให้แต่งตั้ง “ญาณศักดิ์ มโนมัยพิบูลย์” กรรมการบริหาร อดีตกรรมการผู้อำนายการ บล.บัวหลวง และประธานกรรมการตรวจสอบ บริษัท อสมท ขึ้นเป็นกรรมการธนาคารกรุงไทยที่ยังว่างอยู่อีก 1 ตำแหน่ง โดยมีเงื่อนไขว่า “ญาณศักดิ์” ต้องลาออกจากกรรมการ บล.บัวหลวง เพื่อมิให้ทับซ้อนทางผลประโยชน์ ทำให้โครงสร้างของธนาคารวายุภักษ์แห่งนี้มีมือการเงินด้านหลักทรัพย์และวาณิชธนกิจครบครันมากขึ้น
แต่สำหรับการถือหุ้นนั้นก็คงเป็นสิทธิส่วนตัว เพราะญาณศักดิ์ถือหุ้นใน บล.บัวหลวง ที่ปลุกปั้นมากับมือกว่า 24 ปีถึง 3 ล้านกว่าหุ้น มากกว่า ธวัชชัย สืบวงศ์ลี และทวีฉัตร จุฬางกูร กว่า 1 ล้านหุ้น
...ญาณศักดิ์เคยบอกทัศนคติทางการเมืองที่ค่อนข้างชัดว่า หากเขามีโอกาสได้เดินในเส้นทางการเมือง เขาเหมาะกับการรับบท “ผู้บริหารพาร์ตไทม์เบื้องหลัง” มากกว่าการออกหน้าออกตัวในสังคมฐานะ สส. ยกตัวอย่างเช่น การนั่งเป็นกรรมการในรัฐวิสาหกิจ และใช้ประสบการณ์ มุมมองและแนวคิด มาสร้างสรรค์ให้เกิดประโยชน์แก่สังคมให้มากที่สุด เพราะเขาถนัดด้านการมององค์กรที่ดำเนินอยู่และประเมินว่าจะทำให้ดีขึ้นได้อย่างไร
ปัจจุบันเขาจึงเป็นที่ปรึกษา กรณ์ จาติกวณิช รมว.คลัง และทำหน้าที่ประธานอนุกรรมการขับเคลื่อนโครงการประชาวิวัฒน์ด้านการเข้าถึงแหล่งเงินทุนและประกันสังคม และเป็น 1 ในกรรมการสภาธุรกิจตลาดทุนไทย ที่มี ไพบูลย์ นลินทรางกูร เป็นประธาน
...ต้องขอชมทีมงาน บริษัท เคทีซี ที่รวบรวมโรงแรมที่พักสไตล์บูติกในประเทศไทย เพื่อเป็นข้อมูลการตัดสินใจของบรรดาคนที่ต้องการท่องเที่ยว ใครที่ยังไม่ได้ลองติดต่อขอหนังสือ “the 1st Thailand Boutique Awards Directory 2010-2011” รับประกันต้องชอบ...